送鮑清卿教授莆中
作者：陳傅良
朝代：宋

paragraphs: 閩中豈不好，莆中况多儒。
其山有丹荔，其水有子魚。
艾軒諸老生，典則故所餘。
堂堂退傅門，海內欲曳裾。
宦遊得此樂，餞者酒滿車。
我亦勸君酒，我意獨未舒。
嘗聞入林獵，不可背水漁。
背水漁尚可，背時更崎嶇。
方今朝廷尊，紳笏日走趨。
官多豈勝記，勢遠復易疎。
媒身衆所同，藉口誰不如。
柰何但溫飽，去向天一隅。
平生拙自謀，蓬巷歲月除。
更事亦既熟，畫此未必愚。
豈有服茝蘭，佩之以瓊琚。
令人愛不見，搔首空踟躕。